ועדת החוקה, חוק ומשפט, כנסת 24, פרוטוקול מספר 247, 2022-03-29 11:38

זאב בנימין בגין: בוקר טוב, היום יום שלישי בשבת שבו נאמר פעמיים כי טוב.

זאב בנימין בגין: אנחנו בכ"ו באדר ב' תשפ"ב, 29 במרץ 2022.

זאב בנימין בגין: השעה היא 11:38 ואני מתכבד לפתוח את הישיבה הזאת שהיא למעשה השלמה של ישיבה קודמת שעסקה בתקנות ובמעבר לבקשת שר המשפטים, מעבירות פליליות לעבירות מינהליות.

זאב בנימין בגין: קיימנו דיון ארוך וממצה בעניין זה.

אוסאמה סעדי: אדוני היושב-ראש, הצבענו.

אוסאמה סעדי: דיון ממצה היה, הצבעה הייתה.

אוסאמה סעדי: מה אנחנו עושים כאן?

זאב בנימין בגין: לא.

אוסאמה סעדי: הייתה הצבעה.

אוסאמה סעדי: הצבענו.

זאב בנימין בגין: לא.

זאב בנימין בגין: הייתה הצבעה בעניין עצמו אבל מייד עו"ד רווה תסביר מדוע אנחנו כאן, ואני חוזר על כך שאין עליך חובה.

אוסאמה סעדי: אני רוצה לדעת מי אשם במחדל.

אוסאמה סעדי: השב"כ עכשיו הודה שהוא אשם במחדל.

אוסאמה סעדי: מי אשם כאן?

זאב בנימין בגין: אני חושב שאני אשם כנראה, כי אני לא הזכרתי לנוכחים שיש עלינו עוד לבצע פעולה מסוימת כדי לתקף את ההחלטות האלה.

זאב בנימין בגין: כתפיי לא רחבות אבל את זה אני אקח על עצמי.

אוסאמה סעדי: לא, אתה לא אשם.

אוסאמה סעדי: השאלה למה אנחנו פה בשידור חוזר?

זאב בנימין בגין: את המצב המשפטי תסביר לנו עו"ד יפעת רווה, חברתנו הוותיקה ממשרד המשפטים, ואני קורא שמלוא תוארך הוא ראש אשכול סדר הדין הפלילי וראיות, אז אנא תסבירי לנוכחים, בייחוד לחבר הכנסת סעדי שמציקה לו העובדה שהוא נקרא כאן לשרת גם היום, מדוע התכנסנו הבוקר הזה.

יפעת רווה: תודה רבה.

יפעת רווה: סדר הדברים, בחוק העבירות המינהליות יש תוספת.

יפעת רווה: בתוספת לחוק העבירות המינהליות רשומים החוקים שאותם ניתן להפוך לעבירות מינהליות, ובצידם התקנות שהפכו לעבירות מינהליות.

יפעת רווה: בדרך כלל אנחנו מביאים לוועדה ביחד, אלא אם כן החוקים כבר רשומים בתוספת, אנחנו מביאים גם צו שמוסיף את החוק הרלוונטי לתוספת ואת התקנות - - -

זאב בנימין בגין: הצורך בצו נובע מן החוק, מחוק העבירות המינהליות.

יפעת רווה: תיכף אני אקריא את הסעיף הרלוונטי, ובמקביל אנחנו הופכים את התקנות לתקנות עבירות מינהליות, מה שאנחנו עשינו בוועדה.

יפעת רווה: מה שקרה, שאנחנו אכן הבאנו לכאן גם צו וגם תקנות.

יפעת רווה: היינו מאוד מרוכזים בתקנות עצמן ובוויכוחים המהותיים, ולכן בסופו של דבר שכחנו לאשר גם את הצו.

יפעת רווה: הדבר הזה נדרש.

יפעת רווה: הוא פרוצדורלית אבל הוא גם מהותית כי זה מה שהחוק מצווה עלינו.

יפעת רווה: בהסדר המקביל של עבירות קנס אין דבר כזה, זאת אומרת חוק סדר הדין הפלילי אין תוספת כזאת.

יפעת רווה: כיוון שזה נמצא בחוק העבירות המינהליות, זה דבר שאנחנו מחויבים לעשות אותו.

יפעת רווה: הסעיף המסמיך הוא סעיף 4 לחוק העבירות המינהליות שמדבר על שינוי התוספת, ואומר ששר המשפטים רשאי להוסיף או לגרוע חוק מן התוספת הראשונה בהסכמת השר הממונה על ביצועו של אותו חוק, במקרה הזה זה שר הבריאות, ובאישור הוועדה, והכוונה לוועדת חוקה, חוק ומשפט, לכן אנחנו מבקשים שתערך ההצבעה על זה כדי שהדברים ייעשו כראוי, וכשהם יכנסו לתוקף ב-1 בחודש, הכול יהיה מיושר, אז אני מודה לכם על הכינוס הנוסף של הוועדה בפגרה.

זאב בנימין בגין: תודה רבה.

זאב בנימין בגין: תודיעי לנו כשיהיו תוצאות של ההצבעה.

זאב בנימין בגין: עד אז אני לא יודע אם אנחנו מעבירים את זה.

שמחה רוטמן: לא, התודה צריך להגיד בכל מקרה על כל החלטה שתהיה לכאן או לכאן.

זאב בנימין בגין: כן.

יפעת רווה: אני מודה על הרצון הטוב.

זאב בנימין בגין: חברי הכנסת, בבקשה.

זאב בנימין בגין: כן, חבר הכנסת סעדי.

אוסאמה סעדי: אדוני היושב-ראש, אמרתי שאנחנו היינו בדיון הקודם.

אוסאמה סעדי: היה דיון ואפילו היושב-ראש הקבוע ביקש לדחות ולא לקיים הצבעה, ולשקול עוד כמה דברים.

אוסאמה סעדי: כבוד שר המשפטים עמד על זה שתהיה הצבעה ואכן הייתה הצבעה.

אוסאמה סעדי: היו בעד התקנות, ארבעה, והיו שניים נגד, אני וחברי, חבר הכנסת מקלב.

אוסאמה סעדי: אני יודע שהתקנות האלה, יזם אותם המשרד לביטחון פנים, נכון?

יפעת רווה: את הוראת השעה.

יפעת רווה: זה השתנה.

יפעת רווה: התקנות האלה הן שונות.

אוסאמה סעדי: כן, אז השר לביטחון פנים הביא את התקנות האלה אבל עכשיו הולכים עוד צעד בכיוון של עוד הקלה.

אוסאמה סעדי: גם מורידים את גובה הקנסות, וגם בצו המקורי היה שאם זה פעמיים, פעם שנייה או פעם שלישית, אז מגישים כתבי אישום, נכון.

נועה ברודסקי-לוי: היה פעם ראשונה ופעם שנייה - - -

יפעת רווה: בסיבוב הקודם פעם שלישית.

שמחה רוטמן: היה התראה ראשונה, התראה שנייה, כתב אישום.

אוסאמה סעדי: בדיוק.

יפעת רווה: לא, התראה ראשונה, התראה שנייה - - -

נועה ברודסקי-לוי: הסדר מותנה ואז בפעם הרביעית.

יפעת רווה: ופעם רביעית ואילך, כתב אישום.

אוסאמה סעדי: ועכשיו?

יפעת רווה: ועכשיו אין הגבלה כזאת.

אוסאמה סעדי: זאת אומרת למעשה עושים לגליזציה - - -

יפעת רווה: לא, זה לא לגליזציה.

אוסאמה סעדי: את אומרת פעם רביעית.

שמחה רוטמן: אוסאמה, זה לא לגליזציה, זה מיסוי.

שמחה רוטמן: בן אדם, לזכות לעשן הוא ישלם כל הזמן 1,000 שקלים, פעם בחודש, פעם בשבוע, תלוי מתי יתפסו אותו.

אוסאמה סעדי: אנחנו רואים שזה חצי היריון.

אוסאמה סעדי: אין כתב אישום אבל גם זה לא מותר לחלוטין, אבל אתה צריך לשלם איך שאמר שמחה, כל פעם 1,000 שקל, ולכן אנחנו רואים - - -

שמחה רוטמן: מס קנאביס.

אוסאמה סעדי: בדיוק, מס קנאביס.

אוסאמה סעדי: אנחנו נגד זה ולכן עמדתנו לא השתנתה ואנחנו נצביע נגד.

שמחה רוטמן: אם יורשה לי להעיר רק בהמשך לזה.

שמחה רוטמן: כל הזמן באים אלינו בטענות על זה שאנחנו משתמשים בביטוי מס עבאס, אבל זה קלאסי מס עבאס, כי אלמלא עבאס הייתם מעבירים את זה, אז פשוט רק בגלל שמנסור עבאס נמצא בקואליציה, אנחנו משלמים מס עבאס.

שרן השכל: שמחה, אתם תצביעו בעד הפעם כי אתם הצבעתם נגד בפעם הקודמת.

שמחה רוטמן: אנחנו בשנייה שאתם תקימו את הקואליציה הנכונה ותצביעו נגד ההפקרות בנגב, אנחנו נשקול איך אנחנו מצביעים.

שרן השכל: שמחה, אתם מצד אחד מתנגדים לזה, מתנגדים לזה.

שרן השכל: זה מאוד קל לרקוד על שתי חתונות.

שמחה רוטמן: מה שמועצת השורא אומרת, אנחנו עושים.

שרן השכל: בואו תגידו שתצביעו בעד החוק הפעם ולא תצביעו נגד, כי הרי הצבעתם נגד החוק.

שרן השכל: עכשיו אתם מצביעים נגד התקנות המינהליות.

שרן השכל: נגד מה עוד תצביעו?

שרן השכל: אז מאוד קל להתנגד לכל, אבל בסדר.

שמחה רוטמן: אני יודע שחברתי, חברת הכנסת שרן השכל לא צברה מספיק ניסיון אופוזיציוני כי היא עברה לעגלה המנצחת, אבל התפקיד של האופוזיציה הוא לא לפתור לקואליציה את הבעיות הפנימיות שלה.

זאב בנימין בגין: חבר הכנסת רוטמן, כשחברתי הצטרפה לתקווה חדשה על מנת לתת תקווה נוספת לאזרחי מדינת ישראל, היא לא הייתה עגלה מנצחת.

זאב בנימין בגין: היא עוד לא ניצחה.

זאב בנימין בגין: זה היה לפני הבחירות.

זאב בנימין בגין: היו סיכויים שהיא לא תהיה בעגלה המנצחת.

שמחה רוטמן: תמיד יש סיכויים.

זאב בנימין בגין: אז אני מבקש, אנחנו נביא את הדברים כפי שהם בפני הציבור.

זאב בנימין בגין: חברי, חבר הכנסת אורי מקלב.

זאב בנימין בגין: אני סיפרתי לחברים שהיום בבית ספר ברחובות כבר הזכרתי אותו בפני התלמידים והמורים - - -

אורי מקלב: על סיפור שסיפרתי על הסבא שלך.

זאב בנימין בגין: הסיפור שהוא סיפר לי על סבא שלי, והסיפור הוא בן 100 שנים בערך והוא מפי הרב שטיינמן שהיה בן עיר של סבי, ובמסגרת תוכניתנו עולם קטן.

שמחה רוטמן: רק שתפו את כולנו.

אורי מקלב: הכותרת של הסיפור היא שהסבא שלו היה משחק עם חברו בגינה.

אורי מקלב: היו הולכים ומשחקים שחמט בעל פה.

אורי מקלב: אתם יכולים לדמיין לעצמכם משחק שחמט בלי לוח?

אורי מקלב: שני אנשים מטיילים בגן וזה מה שהם עושים.

זאב בנימין בגין: וההקשר היה שבאותו בית ספר הייתה תמונה של משחק השחמט המפורסם מבחינה פוליטית בין היועץ זביגנייב בז'יז'ינסקי, היועץ של הנשיא קרטר, וראש הממשלה בגין משחקים שחמט בקמפ דייוויד, והסיפור מאחורי הסיפור הוא שהאמריקאים סיפרו שהם רצו לרכוש את ליבו, קצת להחניף לו, לרכך אותו, ובז'יז'ינסקי החליט שהוא ייתן לבגין לנצח.

זאב בנימין בגין: אם אתם יודעים שבגין ניצח במשחק הזה, אז זה לא על אמת.

אורי מקלב: השאלה אם אתה חושב שמבחינה מדינית בגין ניצח את המהלכים?

זאב בנימין בגין: רוב המשקיפים משוכנעים בכך שהוא קיבל את מבוקשו באותו משא ומתן.

זאב בנימין בגין: לאחרונה קראתי דברים מפי סם לואיס שהיה אז שגריר ארצות הברית אצלנו, והשתתף, והוא אמר בריאיון, ראיתי את הפרוטוקול של הריאיון, שהוא הצליח להוסיף מילים להסכם, ששני הצדדים האחרים שנים רבות לא הבינו את משמעותן, אז זו רק סיבה אחת לאזרחי מדינת ישראל שיחושו סיפוק מן התוצאות של אותו משא ומתן חשוב.

זאב בנימין בגין: 40 שנה מחזיק מעמד.

זאב בנימין בגין: חברי, חבר הכנסת אורי מקלב, אנחנו כבר סטינו מן הסטייה של הסטייה.

זאב בנימין בגין: אורי, בבקשה.

אורי מקלב: אנחנו גם הופתענו לראות שעל סדר היום יש דיון חוזר בנושא התקנות.

אורי מקלב: באמת ביררנו, אז הבנו שהייתה כאן כפי שאמרה עו"ד רווה, לא השלמנו את המלאכה.

אורי מקלב: מבחינתי זה לא היה ככה.

אורי מקלב: מבחינתי זה לא אין מקרה, לא הושלם.

אורי מקלב: מה שנקרא, לתת לנו הזדמנות שנייה לחשיבה.

אורי מקלב: לפני שאתה הולך לאשר את זה, שיהיה לך עוד פעם לבחון ולחזור ולהחליט באמת אם אנחנו עושים את הדבר הנכון.

אורי מקלב: כפי שידוע, חבר הכנסת אוסאמה סעדי ואני התנגדנו ונימקנו את ההתנגדויות שלנו, שהן התנגדויות מהותיות.

אורי מקלב: הן לא התנגדויות בכדי, והרחבנו את הנימוקים.

אורי מקלב: אני חושב שעכשיו אפשר לתקן.

אורי מקלב: בסופו של דבר אם אנחנו מסתכלים על החוק בכללותו, מה המסקנה, מה המסר שהוא מוסר מעבר לכל התיקונים הפרטניים, אנחנו רואים מצד אחד שהיה מונח לפנינו החלטה של הוועדה הבין-משרדית שאומרת דברים מאוד ברורים, שהקנאביס הוא מסוכן מאוד.

אורי מקלב: הוא מסוכן לבני נוער באופן מיוחד גם מבחינה פיזית וגם מבחינה נפשית.

אורי מקלב: עשינו כאן סט של הקלות וסט של שינויים בנושא הזה, שהמסר בכותרת שלו זה מסר ברור מאוד.

אורי מקלב: הוא מסר של הקלה ובעצם התרה של הנושא הזה.

אורי מקלב: לא בכדי אתה הזכרת את הבחירות.

אורי מקלב: השר קצת לא אהב את מה שאני אמרתי, אבל אצלכם במפלגה בתקווה חדשה זה היה תנאי של חברת הכנסת שרן השכל.

אורי מקלב: מבחינתה זאת הצלחה ומבחינתה זה גם בעצם האפשרות עכשיו שאנחנו את הבטחת בחירות לאנשים מסוימים, שבאמת אני מניח שלא מעט אנשים מצפים לזה, אנשים שהם צרכנים של קנאביס לא רפואי, בפירוש לא הרפואי אלא רפואי, אנחנו בהחלט חושבים שצריך להסדיר ולאפשר ולהוזיל את מה שצריך, אבל מסר כללי שזה בתוך תעמולת הבחירות, שאנחנו בעד להקל על המשתמשים, ובמי שאנחנו לא נשאיר להם רישום פלילי שזה בעצם הדבר היחיד שמנע מבני נוער לחקות את המבוגרים שרוצים את עתידם לפניהם, לא להשתמש בזה ולא לעבור על החוק, זה הדבר היחידי שאני באמת יכול לתמוך.

אורי מקלב: אמרתי שאני יכול לתמוך, שאדם שחזר בו, אדם שנגמל, בחור צעיר שנגמל, צריך לעשות הכול בצורה הכי מהירה, להוריד ממנו כדי שלא יפריע לו בעתיד, אבל מלכתחילה לא מעט דברים אנחנו עשינו כדי שהמסר הוא באמת הקלה והתרה.

אורי מקלב: אנחנו הורדנו היום את סכום הקנס לסכום של עישון סיגריה.

אורי מקלב: עישון סיגריה זה 1,000 שקלים וגם זה יהיה 1,000 שקלים.

אורי מקלב: מה המסר, שזה באמת שווה משקל לעישון סיגריה?

אורי מקלב: בעישון סיגריות, ועדות מקבילות כאן בבניין הכנסת מחמירות עד איסור פרסום בעיתונות, שכל אחד יכול לבחור לעצמו, גם עד כדי כך הולכים, וכאן בוועדה שנייה פה מעבר לקיר או בקומה מתחת אנחנו מאפשרים ומתירים.

אורי מקלב: יש כאן מסר כללי שהוא מסר של הקלה, וזה גם בעצם המצב.

אורי מקלב: התשובות שקיבלתי פה על הדברים האלה, גם בזמנך ארדן עשה את זה.

אורי מקלב: קודם כל מבחן התוצאה הוכיח שהתקנות שהוא עשה לא היו טובות.

אורי מקלב: היו הקלות וזה לא צמצם וזה לא הקל וזה לא איפשר למשטרה לאפשר יותר לאכוף את החוק, אלא אנחנו רואים בהרחבה גדולה מאוד את עצם ההצדקה המוסרית שיש פה בשולחן הזה, שמשתמשים.

אורי מקלב: הרבה עושים את זה, לא כולם.

אורי מקלב: מי שכאן מתיימר להגיד שרבע מהאוכלוסייה עושה את זה, כולל בציבור החרדי, איזה מומחה פה אבל הוא מייד חזר בו בנתון הלא נכון הזה, זה ממש לא ככה ברוך השם.

אורי מקלב: יש כאן דבר מסוכן, דבר שמזיק מאוד, מול זה שאנחנו היום עושים סט של דברים שמקלים.

אורי מקלב: הדוגמה השלילית שיש כאן, במיוחד שאנחנו מדברים לגבי בני נוער וצעירים, איך יכול להיות דבר כזה שאחד יותר גדול מהשני בחצי שנה, לא מותר ולו אסור?

אורי מקלב: זה יכול לעבוד, דבר כזה?

אורי מקלב: הדוגמה המרכזית שלנו, ואנחנו מדברים היום על גילאים הרבה יותר צעירים, זה הדוגמה החיובית.

אורי מקלב: בהזדמנות תזכיר לי, חבר הכנסת בגין, שאנחנו נוהגים לפעמים להשחית את זמננו בהמתנה להצבעות, אז אולי בדברי הגות או מחשבה הדוגמה האישית היא דוגמה מרכזית בחינוך.

אורי מקלב: הדבר המרכזי בחינוך זה הדוגמה האישית של המחנך, דוגמה אישית של הסביבה.

אורי מקלב: זה דבר מרכזי.

אורי מקלב: אני לא ארחיב בזה, אבל כולנו מכירים את הסיפור עם שמשון הגיבור במלחמה מול פלישתים, אבל לא יודעים את הדבר המרכזי, הוא דבר מאוד חשוב מסביב לזה, על כך שהוא היה צריך לגדול כנזיר מזמן לידתו.

זאב בנימין בגין: "מורה לא יעלה על ראשו".

אורי מקלב: "מורה לא יעלה על ראשו" ו"יין ושכר לא ישתה" ועוד דברים מסוימים שהיה איסור מצד - - - וזה היה תנאי.

אורי מקלב: הסיפור היה שהוא נולד להורים שלא היה להם ילדים.

אורי מקלב: מה המסר?

אורי מקלב: ועוד מדברים שמנוח, האבא שלו ביקש הסברים מפורטים.

אורי מקלב: הוא חזר וביקש מהמלאך שיחזור עוד פעם ויסביר מה אני צריך לעשות.

אורי מקלב: אני אעשה קידוש בשבת, אני אשתה ואני אגיד לבן, לא, לך אסור?

אורי מקלב: יש דבר כזה?

אורי מקלב: הוא שאל, איך יכול להיות דבר כזה?

אורי מקלב: למה בבית, בגלל שיש אחים אחרים, איך יכול להיות שאח אחד כן, אח אחד לא?

אורי מקלב: אני רק נוגע בנקודות להראות מה זה הדוגמה האישית ואיך אנחנו כאן אומרים, איזה דוגמה אישית שלמבוגרים מותר, לנוער אסור.

אורי מקלב: זה לא יכול לעבוד.

זאב בנימין בגין: אני רק לא בטוח, אורי, שזו דוגמה מצוינת, כי אני לא בטוח שלמרות הדוגמה האישית שהוא קיבל, הוא גדל בדיוק בדרך שהוריו רצו שיגדל.

זאב בנימין בגין: אני מדבר על שמשון הגיבור.

אורי מקלב: מילדותו, ודאי.

זאב בנימין בגין: לא, לא.

זאב בנימין בגין: בבחרותו הוא כבר הלך בדרך שונה.

זאב בנימין בגין: אני לא חולק עליך לעניין חשיבות הדוגמה האישית.

אורי מקלב: בסופו של דבר אנחנו נתקלים במצב שהמסקנה של החוק הזה היא הקלה והתרה וחגיגיות מסביב לדבר הזה, כשבעצם מדובר כאן על ענישה שונה.

אורי מקלב: המשטרה אמרה פה בשולחן שהיא לא תוכל, הקשיים הגדולים שיש לה, וכל זה לא מנע מאיתנו לחוקק את החוק הזה, לכן יש לנו הזדמנות שנייה עכשיו לחזור בנו.

אורי מקלב: באנו במיוחד לכאן כדי להתנגד לחוק ולעורר אתכם, אולי תחזרו בתשובה ואולי תשנו את עמדתכם.

אורי מקלב: תודה.

זאב בנימין בגין: תודה.

זאב בנימין בגין: חברת הכנסת שרן השכל, את יוזמת כל המהומה הזאת, אז אם תרצי להסביר.

שרן השכל: אני חושבת שדיברנו על כך מספיק.

זאב בנימין בגין: אני אזכיר, בעניין ילדים קיבלנו החלטת ביניים למעשה.

שרן השכל: כן.

שרן השכל: אני חושבת שעוד הממשלה הקודמת הייתה צריכה לטפל בעניין הזה כראוי.

שרן השכל: לצערי גם השיח שלי מול גלעד ארדן היה יחסית אטום ולכן גם שם לא הייתה אפשרות לבוא ולשים תוכניות רציניות של מניעה, של חינוך.

שרן השכל: אמנם שמחה אמר, ניסיוני הלא רב באופוזיציה.

שרן השכל: אני מניחה שגם לך יש אולי ניסיון לא רב בתוך קואליציה.

שמחה רוטמן: יש לי אפס ניסיון בתור קואליציה.

שרן השכל: ולכן לספר לך שלא מעט רפורמות, חקיקות עברו גם בכנסת הזו אבל בעיקר בכנסות קודמות באמצעות אופוזיציה, משום שלא היה רוב בתוך הקואליציה.

שמחה רוטמן: במקרה אני זוכר איזה אירוע אחד כזה.

שמחה רוטמן: לקח שבעה חודשים לשכנע אתכם לעבוד איתנו.

שרן השכל: יש פה עניין שבסופו של דבר אתם מחליטים לא להצביע לפי הערכים שבהם אתם מאמינים ולא לפי הדרך שבה אתם מאמינים, אלא לפי ניסיון לעשות פשוט אנטי, משום שתמוה מאוד העניין הזה שאפילו שאתם טוענים שנגד זה תצביעו נגד, אבל אתה יודע מה, גם לא שהצבעתם נגד אי הפללה.

שרן השכל: הקנאביס הרפואי, יש חקיקה שעברה גם כן במושב הקודם בטרומית.

שרן השכל: חבר הכנסת מקלב, אני לא ראיתי אתכם מגיעים ומצביעים בעד, וזה דבר שמציל חיים ואין לו שום קשר לעניין עבירות ושימוש פנאי, אז בואו תסבירו איך אתם מצד אחד מדברים גבוהה-גבוהה כאן בוועדה, ובסוף כשזה מגיע להכרעה שנדרשים להצביע על פי מה שהבוחר שלח אתכם ועל פי שאתם מדברים כאן בוועדה ובעוד ראיונות כאילו התחום הרפואי אכן קרוב לליבכם ואתם מבינים שצריך להציל את המטופלים ואת החולים שהיום קורסים, אז ההצבעה הקודמת על הקנאביס הרפואי שהצבעתם נגד - - -

אורי מקלב: לא הצבענו נגד.

שרן השכל: אז עכשיו כשזה הגיע בתחילת המושב, אתה תצביע בעד החקיקה הזו?

שרן השכל: בוא נראה שאתם אכן עומדים מאחורי אותן הבטחות ואותן מילים, כי נכון לעכשיו לא הוכיחו - - -

שמחה רוטמן: לא, לא, אני אשמח, אדוני, גם להתייחס לגוף הדברים.

אורי מקלב: אמרנו את הדברים.

אורי מקלב: את אומרת ניסיון אטום מול ארדן.

אורי מקלב: זה אולי ניסיון שהוא היה עם אחריות.

שרן השכל: חבר הכנסת מקלב, אני התנגדתי.

שרן השכל: אני לא יודעת אם אתה זוכר, אבל בכנסת ה-20 למרות שהייתי חברה בקואליציה, התנגדתי לחקיקה של ארדן.

שרן השכל: אני לא יודעת אם אתה זוכר, אבל אני עליתי גם לבימת הכנסת ונאמתי בעניין הזה.

זאב בנימין בגין: השר לשעבר ארדן איננו כאן בחדר הוועדה.

זאב בנימין בגין: אני מציע לא להתפלמס איתו.

אורי מקלב: מתי השר מגיע לפה?

אורי מקלב: כשהוא מרגיש שזה יצירה שלו.

אורי מקלב: האווירה החגיגית הזאת הייתה פה, נמצאת פה גם עכשיו וזה הדבר הכי גרוע בכל החקיקה הזאת.

זאב בנימין בגין: הפעם זה בגלל שזה יום שלישי בשבוע, פעמיים כי טוב.

זאב בנימין בגין: אני רק בכל זאת אעיר.

זאב בנימין בגין: חברי, חבר הכנסת מקלב, היית צריך לדעתי או היה מוטב שגם תשבח מפלגות שהן מקיימות את המצע שלהן.

זאב בנימין בגין: אתה התלוננת על כך.

שמחה רוטמן: באמת?

שמחה רוטמן: המצע שלכם היה להטיל קנס של 1,000 שקל על כל מי שמעשן קנאביס לשימוש עצמי.

שמחה רוטמן: זה מפתיע אותי, אבל בסדר.

זאב בנימין בגין: חבר הכנסת שמחה רוטמן, השכילנו נא בקצרה.

שמחה רוטמן: בזמן הקצר שחלף מאז הערתך לחבר הכנסת מקלב, הרצתי במוחי את המצע של תקווה חדשה, שכמובן חרוט תמיד על לוח ליבי, והעליתי אותו מליבי אל ראשי.

זאב בנימין בגין: היטב למדת.

שמחה רוטמן: לא זכור לי שבמסגרת המצע שלכם החלטתם להטיל קנס של 1,000 שקלים על כל שימוש לצריכה פרטית של קנאביס.

שמחה רוטמן: זה לא נראה לי חלק מהמצע שלכם.

שמחה רוטמן: לדעתי זה אפילו קצת סותר את המצע שלכם ולכן מכאן שאלת החגיגיות שהעלה חברי, חבר הכנסת מקלב, רק מקבלת משנה תוקף.

שמחה רוטמן: לא מצליח להבין כיצד הדבר הזה מקדם, מלבד לקדם דבר אחד, תרבות של צפצוף על החוק.

שמחה רוטמן: אנחנו לא מצליחים לתקן את החוק, אנחנו לא מצליחים לבטל את האווירה הפלילית, מסיבותינו שלנו בחרנו לעצמנו כנראה שותפים לא מי יודע מה ואנחנו רוצים לעשות תרבות של צפצוף על החוק.

שמחה רוטמן: לתקנות קצת קשה להגיש הסתייגויות.

שמחה רוטמן: אני הייתי אומר, בואו תעשו את זה רציני ותגידו, הקנס המינהלי הוא של אגורה, ואז אנשים יבינו שאתם באמת עושים צחוק מהחוק.

שמחה רוטמן: אגב, גם בעקבות התקנות הקודמות שהשר ארדן העביר, גם שם גילינו, אם זה היה נשאר אות מתה, נו מילא, אז אתם הופכים אות לאות מתה, יש דרך להפוך חקיקה לאות מתה, אבל זה היה דרך להכניס כסף לקופת המדינה.

שמחה רוטמן: הוטלו קנסות, גם זה נחשף לדעתי בדיונים הקודמים, המספרים.

שמחה רוטמן: הוטלו הרבה מאוד קנסות לפי החוק.

שרן השכל: אז אני מבינה ששמחה רוטמן רוצה להחזיר את המצב לקדמותו ולהפליל ולפתוח תיקים פליליים לאזרחי מדינת ישראל על שימוש בקנאביס, אבל מזל שיש פה סיעה אחרת שפועלת נגד זה על מנת - - -

שמחה רוטמן: אותי לימדו פה בוועדה שהערת ביניים היא ארבע מילים, חמש מילים במקסימום.

זאב בנימין בגין: חבר הכנסת רוטמן, תתקרב לסיום.

שמחה רוטמן: אני מנסה, אדוני היושב-ראש.

שמחה רוטמן: התיקון הזה איננו תיקון אלא קלקול, וזה גם עונה לשאלת הקנאביס הרפואי.

שמחה רוטמן: גם בנושא הקנאביס הרפואי, מאז הרע לעם הזה, הניסיונות לעשות איזה שהם תיקונים חלקיים, הם מייצרים תוצאה רעה הרבה יותר.

שמחה רוטמן: אני מקבל פניות, אני לא יודע בדיוק מתי התחילה אותה רפורמה, מאנשים שנזקקים לקנאביס רפואי, שפונים אליי ואומרים שהרפורמות שהממשלה הזאת קידמה, אני מבין כנראה לא מספיק בתחום אבל הם הסבירו לי שכתוצאה מהדברים האלו המחירים של המוצר שהם זקוקים לו לצרכיהם הרפואיים, לא רק עלו והכפילו את עצמם אלא שילשו וריבעו את עצמם.

שמחה רוטמן: תהליכים של לגליזציה שנעשים ללא חשיבה כוללת ומתוחכמת רק מייצרים רעה, וגם כאן אני צופה שכתוצאה מאישור הצו הזה, ולכן אני קורא לכם להתנגד לזה.

שמחה רוטמן: אני באמת מתפלא איך אנשי תקווה חדשה התגייסו, שלושה, בהרכב מלא לדעתי, כל חברי הוועדה מטעם תקווה חדשה - - -

זאב בנימין בגין: נכון.

שמחה רוטמן: התגייסו כדי להטיל קנס של 1,000 שקל על כל שימוש בקנאביס לצריכה פרטית.

שמחה רוטמן: כמו שאמרתי, במצע שלכם זה לא היה, אדוני היושב-ראש.

זאב בנימין בגין: תודה רבה.

אורי מקלב: גם 2,000, נכון?

שמחה רוטמן: יש 1,000, 2,000.

שמחה רוטמן: זה דורג.

יפעת רווה: 500 ו-1,000.

אורי מקלב: אין 2,000.

זאב בנימין בגין: חבר הכנסת האוזר, אתה מוותר?

צבי האוזר: אני מוותר.

זאב בנימין בגין: חבר הכנסת טור פז.

משה טור פז: מוותר.

זאב בנימין בגין: גם כן מוותר.

זאב בנימין בגין: היועצת המשפטית שלנו, עו"ד ברודסקי, בבקשה.

נועה ברודסקי-לוי: אז קודם כל לשאלתו של חבר הכנסת סעדי, אני לוקחת את האחריות על זה.

נועה ברודסקי-לוי: באמת היינו כולנו עסוקים פה מאוד בתוכן המורכב.

זאב בנימין בגין: אני כבר לקחתי אחריות.

נועה ברודסקי-לוי: בסדר, אני גם.

זאב בנימין בגין: לא צריך.

נועה ברודסקי-לוי: באמת היו פה שני דיונים מורכבים בנושא של התקנות.

נועה ברודסקי-לוי: באמת עלו פה שאלות קשות, לכן גם הוועדה, חשוב לציין שבאמת חלק מהתקנות הן בעצם הוראת שעה כדי שזה יחזור אלינו כבר בקרוב.

נועה ברודסקי-לוי: רק כדי להעמיד דברים על דיוקם בגלל הדברים שעלו כאן.

נועה ברודסקי-לוי: חשוב להגיד, זה לא הארכה בעצם של הוראת השעה שהייתה.

נועה ברודסקי-לוי: אנחנו מדברים באמת על תקנות.

נועה ברודסקי-לוי: זה נכון שהן מקלות יותר.

נועה ברודסקי-לוי: חשוב להגיד שהן לא מתירות אבל הן כן מקלות יותר וקובעות בעצם אכיפה באופן מינהלי.

נועה ברודסקי-לוי: כמו שאמרנו, באמת הדברים נידונו כבר וזאת השלמה, כי בעצם הוועדה הצביעה על התקנות בדיון הקודם.

נועה ברודסקי-לוי: ליצור השלמה כמו שהציגה עו"ד רווה, מכיוון שצריך לתקן בעצם את התוספת של החוק בצו כדי להשלים את המהלך.

אורי מקלב: דיברנו שזאת התוצאה תהיה, התרה, וזאת הכוונה גם.

אורי מקלב: את אומרת, בחוק זה עדיין לא מתיר.

נועה ברודסקי-לוי: נכון, בדיוק.

נועה ברודסקי-לוי: התקנות לא מתירות, הן קובעות אכיפה מינהלית.

אורי מקלב: אני דיברתי על התוצאה ועל הכוונה.

נועה ברודסקי-לוי: כן, כן, בסדר גמור, אני לא מתווכחת עם זה.

נועה ברודסקי-לוי: חשוב לפרוטוקול שידעו שזה דבר עדיין אסור.

נועה ברודסקי-לוי: האכיפה היא אכיפה מינהלית אמנם אבל קיים איסור.

זאב בנימין בגין: טוב, רבותיי חברי הכנסת ואורחינו, אני מתכבד להביא להצבעה - - -

יפעת רווה: אדוני היושב-ראש, אני אקריא.

זאב בנימין בגין: הקראה, סליחה.

יפעת רווה: צו העבירות המינהליות (שינוי התוספת הראשונה לחוק), התשפ"ב-2022 בתוקף סמכותי לפי סעיף 4 לחוק העבירות המינהליות, התשמ"ו-1985 (להלן- החוק), בהסכמת שר הבריאות ובאישור ועדת החוקה, חוק ומשפט של הכנסת, אני מצווה לאמור: שינוי התוספת הראשונה לחוק 1.

יפעת רווה: בתוספת הראשונה לחוק, בסופה יבוא: טור א' טור ב' שם החוק או הפקודה התקנות שבהן נקבעה עבירה מינהלית לפי החוק או הפקודה "פקודת הסמים המסוכנים (1) תקנות העבירות (נוסח חדש), התשל"ג-1973 המינהליות (קנס מינהלי – החזקת קנאביס ושימוש בו לצריכה עצמית), התשפ"ב- 2022"

זאב בנימין בגין: טוב, אז אנחנו קראנו.

זאב בנימין בגין: ידוע על מה אנחנו עומדים להצביע.

זאב בנימין בגין: אני מעמיד זאת להצבעה.

זאב בנימין בגין: מי בעד?

זאב בנימין בגין: אני סופר ארבעה בעד.

זאב בנימין בגין: מי נגד?

זאב בנימין בגין: שניים נגד.

זאב בנימין בגין: נמנע?

זאב בנימין בגין: אין.

זאב בנימין בגין: בעד – 4

זאב בנימין בגין: אני מודה לכם מאוד.

זאב בנימין בגין: הצו עבר.

אורי מקלב: אני מבקש רוויזיה.

זאב בנימין בגין: אם אתם לא רושמים בפרוטוקול, אני אגיד בסדר, אבל אתה תוקע אותנו.

שמחה רוטמן: מה, באמת?

שמחה רוטמן: נראה לי שכדאי להסביר גם לך איך אופוזיציה עובדת.

זאב בנימין בגין: בעצם אם כולם פה, אז אולי נתכנס בעוד רבע שעה.

שמחה רוטמן: חצי שעה חייבים על פי התקנון.

זאב בנימין בגין: אני שואל.

שרן השכל: אי אפשר פחות מחצי שעה.

זאב בנימין בגין: אין הנחות בדין?

שרן השכל: 12:37.

זאב בנימין בגין: 12:37.

אורי מקלב: על מה אני תוקע?

אורי מקלב: תסביר אולי.

זאב בנימין בגין: היו לי תוכניות אחרות.

אורי מקלב: היינו פעם בקואליציה ביחד.

אורי מקלב: אם זה מפריע לך - - -

זאב בנימין בגין: לא, לא, בסדר, נעמוד בזה.

זאב בנימין בגין: ההליך ימוצה עד תום.

זאב בנימין בגין: לא יהיה שום מחטף.

אורי מקלב: לאחר התייעצות סעדית - - -

זאב בנימין בגין: אז מבוטל?

זאב בנימין בגין: כן, כן, זה התחיל עם אוסאמה ואיתי.

זאב בנימין בגין: אנחנו מקיימים כבר כמה זמן התייעצויות סיעתיות.

זאב בנימין בגין: תודה רבה.

קריאה: אז אין רוויזיה?

קריאה: לא.

קריאה: ויתר.

קריאה: הוא משך.

זאב בנימין בגין: תודה.